LIETUVOS RESPUBLIKOS SVEIKATOS APSAUGOS MINISTRAS

ĮSAKYMAS

DĖL KONSULTACINIŲ ASMENS SVEIKATOS PRIEŽIŪROS ANTRINIO LYGIO PASLAUGŲ TEIKIMO TVARKOS APRAŠO PATVIRTINIMO

2014 m. balandžio 8 d. Nr. V-449

Vilnius

Įgyvendindamas Šešioliktosios Vyriausybės 2012-2016 metų programos, patvirtintos Lietuvos Respublikos Seimo 2012 m. gruodžio 13 d. nutarimu Nr. XII-51 ,,Dėl Lietuvos Respublikos Vyriausybės programos“, 271 punktą ir siekdamas užtikrinti asmens sveikatos priežiūros paslaugų prieinamumą ir efektyvumą:

1. T v i r t i n u Konsultacinių asmens sveikatos priežiūros antrinio lygio paslaugų teikimo tvarkos aprašą (pridedama).

2. P a v e d u įsakymo vykdymą kontroliuoti viceministrui pagal administruojamą sritį.

Sveikatos apsaugos ministras	Vytenis Povilas Andriukaitis

PATVIRTINTA

Lietuvos Respublikos sveikatos

apsaugos ministro 2014 m. balandžio 8 d.

įsakymu Nr. V-449

KONSULTACINIŲ ASMENS SVEIKATOS PRIEŽIŪROS ANTRINIO LYGIO PASLAUGŲ TEIKIMO TVARKOS APRAŠAS

I SKYRIUS

BENDROSIOS NUOSTATOS

1. Konsultacinių asmens sveikatos priežiūros antrinio lygio paslaugų (toliau – konsultacinės paslaugos) teikimo tvarkos aprašas (toliau - aprašas) nustato reikalavimus konsultacinių paslaugų teikimui, konsultacinių paslaugų organizavimo bei teikimo tvarką.

2. Šiame apraše naudojamos sąvokos:

2.1.	Konsultacinės paslaugos – tai antrinio lygio asmens sveikatos priežiūros paslaugas (toliau – paslaugos) teikiančių asmens sveikatos priežiūros įstaigų (toliau – įstaigos) gydytojų specialistų teikiamos Licencijuojamų ambulatorinių asmens sveikatos priežiūros paslaugų sąrašo, patvirtinto Lietuvos Respublikos sveikatos apsaugos ministro 2004 m. gegužės 14 d. įsakymu Nr. V-364 ,,Dėl licencijuojamų asmens sveikatos priežiūros paslaugų sąrašų patvirtinimo“, I skyriuje nurodytos paslaugos, teikiamos kitose antrinio lygio paslaugas teikiančiose įstaigose gydomiems pacientams pagal tarp šių įstaigų – teikiančiosios paslaugas ir kviečiančiosios jas teikti – sudarytas paslaugų teikimo sutartis, siekiant užtikrinti pacientui reikalingų paslaugų prieinamumą, tęstinumą.

2.2. Konsultantas - atitinkamos srities gydytojas specialistas, dirbantis įstaigoje, kuri, pagal kitos įstaigos kvietimą, vadovaujantis konsultacinių paslaugų teikimo sutartimi, siunčia šį specialistą suteikti konsultaciją pacientui, gydomam kitoje įstaigoje.

II SKYRIUS

REIKALAVIMAI KOSULTACINĖS PASLAUGOS TEIKIMUI

3. Konsultacines paslaugas kitoje įstaigoje gydomam pacientui gali teikti tik ta įstaiga, kuri turi įstaigos asmens sveikatos priežiūros licenciją, suteikiančią teisę teikti atitinkamas antrinio lygio ambulatorines paslaugas.

4. Konsultacines paslaugas kitoje įstaigoje gydomam pacientui teikia konsultantas, turintis galiojančią medicinos praktikos licenciją, patvirtinančią jo teisę verstis atitinkamos srities medicinos praktika pagal profesinę kvalifikaciją ir, jei tai numatyta teisės aktuose, kitą kvalifikaciją patvirtinantį dokumentą. Konsultacines paslaugas konsultantas teikia savarankiškai pagal atitinkamoje medicinos normoje ir/ar kituose teisės aktuose nustatytą kompetenciją.

5. Konsultantas konsultacines paslaugas teikia įstaigos, iš kurios atvyko ir kurioje dirba, vardu.

6. Įstaiga, kurioje teikiamos konsultacinės paslaugos, privalo turėti licenciją, suteikiančią teisę teikti ambulatorines ir/arba stacionarines antrinio lygio paslaugas.

7. Konsultacinės paslaugos teikiamos pagal asmens sveikatos priežiūros paslaugų teikimo sutartis dėl konsultacinių paslaugų teikimo (toliau – konsultacinių paslaugų teikimo sutartis) tarp teikiančiosios paslaugas ir kviečiančiosios jas teikti įstaigų. Konsultacinių paslaugų teikimo sutartys gali būti sudaromos pagal pavyzdinę Asmens sveikatos priežiūros paslaugų teikimo sutarties formą (aprašo priedas).

8. Teikiant konsultacines paslaugas gali būti naudojami tik teisės aktų reikalavimus atitinkantys medicinos prietaisai ir vaistai.

III SKYRIUS

KONSULTACINĖS PASLAUGOS ORGANIZAVIMAS IR TEIKIMAS

9. Siuntimas konsultacinėms paslaugoms išduodamas Lietuvos Respublikos sveikatos apsaugos ministro 2008 m. birželio 28 d. įsakymo Nr. V-636 „Dėl Siuntimų ambulatorinėms specializuotoms asmens sveikatos priežiūros paslaugoms gauti ir brangiesiems tyrimams bei procedūroms atlikti įforminimo, išdavimo ir atsakymų pateikimo tvarkos aprašo patvirtinimo“ nustatyta tvarka.

10. Įstaigos, tiek teikianti, tiek gaunanti konsultacines paslaugas, savo vidaus dokumentuose privalo nustatyti konsultanto išvykimo/atvykimo, konsultacijos suteikimo registracijos tvarką (nurodant datą, laiką, įstaigą ir kt.). Šie įstaigų parengti dokumentai gali būti kaip priedai prie įstaigų pasirašytos konsultacinių paslaugų teikimo sutarties.

11. Konsultantas, suteikęs konsultacines paslaugas, pildo konsultacines paslaugas teikiančios įstaigos medicinos dokumentus, o įstaigai, kuri iškvietė jį konsultacinių paslaugų suteikimui, pateikia medicinos dokumentų išrašą (forma 027/a).

IV SKYRIUS

BAIGIAMOSIOS NUOSTATOS

12. Kviečianti teikti konsultacines paslaugas įstaiga užtikrina visas sąlygas, reikalingas kokybiškų paslaugų suteikimui. Už konsultacinių paslaugų teikimą ir jų kokybę atsako konsultacines paslaugas teikianti įstaiga.

13. ASPĮ, kurios konsultantas suteikė antrinio lygio konsultacinę paslaugą kitoje antrinio lygio konsultacines paslaugas teikiančioje ASPĮ, kurioje ši paslauga buvo suteikta, tarpusavyje atsiskaito pagal sutartį. Sutarčių sudarymą reglamentuoja Lietuvos Respublikos civilinis kodeksas ir kiti teisės aktai.

14. Konsultanto antrinio lygio konsultacinės paslaugos, suteiktos kitoje antrinio lygio konsultacines paslaugas teikiančioje ASPĮ, sąnaudos ir atitinkamai šios paslaugos bazinė kaina pasiskirsto taip:

14.1 jei suteikiama neišplėstinė konsultanto antrinio lygio konsultacinė paslauga (kai neatliekamos medicininės manipuliacijos), 75-90 proc. šios paslaugos sąnaudų ir bazinės kainos tenka ASPĮ, kurios konsultantas šią paslaugą suteikė, o 10-25 proc. – ASPĮ, kurioje buvo suteikta ši paslaugą;

14.2 jei suteikiama išplėstinė konsultanto antrinio lygio konsultacinė paslauga (kai atliekamos medicininės manipuliacijos), 60-80 proc. šios paslaugos sąnaudų ir bazinės kainos tenka ASPĮ, kurios konsultantas šią paslaugą suteikė, o 20-40 proc. – ASPĮ, kurioje buvo suteikta ši paslauga.

______________________

Konsultacinių asmens sveikatos priežiūros

antrinio lygio paslaugų teikimo tvarkos aprašo

priedas

(Asmens sveikatos priežiūros paslaugų teikimo sutarties formos pavyzdys)

ASMENS SVEIKATOS PRIEŽIŪROS PASLAUGŲ TEIKIMO SUTARTIS

20 m. d.

_______________

(sudarymo vieta)

______________(nurodomas asmens sveikatos priežiūros įstaigos pavadinimas), atstovaujama _________________(nurodoma asmens sveikatos priežiūros įstaigos vadovo ar įgalioto asmens vardas, pavardė ir teisės aktas, pagal kurį jis įgaliotas pasirašyti sutartį) ir _____________(nurodomas asmens sveikatos priežiūros įstaigos pavadinimas) (toliau – Partneris), atstovaujama _________________(nurodoma asmens sveikatos priežiūros įstaigos vadovo ar įgalioto asmens vardas, pavardė ir teisės aktas, pagal kurį jis įgaliotas pasirašyti sutartį), vadovaudamiesi _________________(nurodomas (-i) teisės aktas (-ai), kurie yra sutarties sudarymo teisinis pagrindas), sudarė šią asmens sveikatos priežiūros paslaugų teikimo sutartį (toliau – Sutartis):

I. SUTARTIES OBJEKTAS

1. Sutarties šalys sutaria užtikrinti _______________(nurodoma pagalbos rūšis) pagalbos konsultacinių asmens sveikatos priežiūros antrinio lygio paslaugų teikimą (toliau – konsultacinės paslaugos): ______________(nurodomas asmens sveikatos priežiūros įstaigos pavadinimas) teikia ________________(nurodomos asmens sveikatos priežiūros paslaugų rūšys) konsultacijas Partnerio buveinėje, siekiant užtikrinti pacientams, kuriems įtariamos ar diagnozuotos _______________(nurodomos ligos) ligos, reikalingų asmens sveikatos priežiūros paslaugų prieinamumą, tęstinumą.

II. SUTARTIES ŠALIŲ TEISĖS IR PAREIGOS

2. Partneris įsipareigoja:

2.1. laikytis ______________(nurodomas šios sutarties preambulėje nurodyto (-ų) teisės akto (-ų) pavadinimas (-ai) ar pavadinimo (-ų) trumpinys(-iai) nurodytų reikalavimų, kurie keliami asmens sveikatos priežiūros įstaigai, kurioje teikiamos konsultacinės paslaugos;

2.2. atrinkti pacientus, kuriems reikalinga gydytojų specialistų, teikiančių šios sutarties 1 punkte nurodytą pagalbą, konsultacija (tai pažymint paciento medicininiuose dokumentuose);

2.3. su ______________(nurodomas asmens sveikatos priežiūros įstaigos pavadinimas) prieš _____(nurodomas terminas) suderinti konsultanto darbo laiką ir darbo krūvį Partnerio nurodytame kabinete (toliau – grafikas);

2.4. užtikrinti, kad siunčiamam konsultacijai pacientui, vadovaujantis sveikatos apsaugos ministro patvirtintomis _____________(nurodomos ligos) ligų diagnostikos ir gydymo metodikomis, o tokių nesant – Partnerio arba ______________(nurodomas asmens sveikatos priežiūros įstaigos pavadinimas) vadovo patvirtintais atitinkamų ligų diagnostikos ir gydymo protokolais, būtų atlikti visi reikiami laboratoriniai, instrumentiniai, radiologiniai tyrimai ir suteiktos kitos pacientui būtinos paslaugos, kurias Partneris gali suteikti pagal įstaigos licencijoje nurodytas asmens sveikatos priežiūros paslaugas;

2.5. grafike nurodytu laiku pakviesti pacientus konsultacinėms paslaugoms;

2.6. skirti konsultantui slaugytoją ir sudaryti gydytojo specialisto konsultacijai suteikti reikalingas darbo sąlygas;

2.7. pateikti siuntimą konsultacijai, paciento medicininius dokumentus bei kitą informaciją ir dokumentus, reikalingus konsultacinės paslaugos suteikimui ir pagal galimybes sudaryti sąlygas gydytojui, siunčiančiam pacientą konsultacinei paslaugai, dalyvauti ir referuoti apie pacientą konsultanto konsultacijos metu;

2.8. apie planuojamų konsultacijų skaičių informuoti ______________(nurodomas asmens sveikatos priežiūros įstaigos pavadinimas) ne vėliau, kaip prieš 5 darbo dienas iki numatytos konsultacijų dienos, pateikiant pacientų registravimui reikalingus pacientų asmens duomenis: vardas, pavardė, asmens kodas, gyvenamoji vieta, siuntimą išrašiusios sveikatos priežiūros įstaigos pavadinimas ir kt. Jei konsultacinėms paslaugoms Partneris atrinko mažiau kaip 10 pacientų pagal galimybes derinti kitą konsultacijos datą arba siųsti pacientus konsultacinėms paslaugoms į (nurodomas asmens sveikatos priežiūros įstaigos pavadinimas).

3. ______________(nurodomas asmens sveikatos priežiūros įstaigos pavadinimas) įsipareigoja:

3.1. laikytis ______________(nurodomas šios sutarties preambulėje nurodyto (-ų) teisės akto (-ų) pavadinimas (-ai) ar pavadinimo (-ų) trumpinys(-iai) nurodytų reikalavimų, keliamų konsultacines paslaugas teikiančiai asmens sveikatos priežiūros įstaigai ir konsultantui;

3.2. organizuoti konsultanto kelionę ir užtikrinti konsultanto atvykimą pas Partnerį grafike nustatytu laiku;

3.3. teikti kokybiškas, teisės aktų reikalavimus atitinkančias šios sutarties 1 punkte nurodytas paslaugas;

3.4. konsultacijų teikimo dieną pateikti Partneriui (pacientą gydančiam Partnerio gydytojui) konsultanto išvadas dėl konsultuoto paciento preliminarios/galutinės diagnozės, rekomendacijas dėl tolimesnio ištyrimo, gydymo plano, nurodant paslaugas teikusio specialisto vardą, pavardę, pareigas, tikslią konsultacijos suteikimo datą ir laiką. Konsultanto išvados surašomos į paciento medicininius dokumentus;

3.5. esant reikalui, organizuoti paciento tolimesnį ištyrimą ir gydymą ______________ (nurodomas asmens sveikatos priežiūros įstaigos pavadinimas);

3.6. ne vėliau kaip kitą darbo dieną po suteiktos konsultacijos dienos užpildyti ir pateikti teritorinei ligonių kasai dokumentus apmokėjimui už suteiktas paslaugas;

3.7. iki kito mėnesio 10 dienos pateikti Partneriui duomenis apie suteiktas konsultacines paslaugas už praeitą mėnesį;

3.8. Per 5 darbo dienas nuo sutarties pasirašymo Partneriui pateikti ______________ (nurodomas asmens sveikatos priežiūros įstaigos pavadinimas) taikomus ______________ (nurodomas asmens sveikatos priežiūros įstaigos pavadinimas) vadovo patvirtintus _____________ (nurodomos ligos) ligų diagnostikos ir gydymo protokolus (išrašus), jeigu atitinkamų ligų diagnostikos ir gydymo metodikų nėra patvirtintų sveikatos apsaugos ministro įsakymu.

III. PAJAMŲ, GAUTŲ UŽ APMOKĖTAS PASLAUGAS, PASKIRSTYMAS IR TARPUSAVIO ATSISKAITYMO SĄLYGOS

4. ______________(nurodomas asmens sveikatos priežiūros įstaigos pavadinimas), gavusi apmokėjimą iš teritorinės ligonių kasos už suteiktas konsultacines paslaugas, atsiskaito su Partneriu, vadovaudamasi teisės aktuose nustatytu bazinės kainos paskirstymu.

5. ______________(nurodomas asmens sveikatos priežiūros įstaigos pavadinimas) perveda lėšas į Partnerio nurodytą atsiskaitomąją sąskaitą per _____ (nurodomas terminas) nuo mėnesio, už kurį atsiskaitoma, paskutinės dienos.

6. ______________(nurodomas asmens sveikatos priežiūros įstaigos pavadinimas) atsiskaito su Partneriu tik už teritorinės ligonių kasos apmokėtus atvejus.

IV. SUTARTIES GALIOJIMAS IR ŠALIŲ ATSAKOMYBĖ

7. Sutartis įsigalioja nuo jos pasirašymo dienos ir galioja iki 20 m. d.

8. Sutartis gali būti nutraukta šalių sutarimu.

9. Sutartis gali būti nutraukta vienai iš šalių įspėjus kitą sutarties šalį ne vėliau kaip prieš 30 dienų.

10. Bet kuri sutarties šalis, raštu pranešusi kitai šaliai prieš 5 (penkias) darbo dienas, turi teisę nutraukti sutartį, jeigu kita šalis nevykdo arba netinkamai vykdo sutartinius įsipareigojimus.

11. Sutartį nutraukus anksčiau laiko, turi būti atsiskaityta už iki sutarties nutraukimo dienos suteiktas paslaugas.

12. Sutartis gali būti keičiama šalių raštišku susitarimu.

13. Už sutarties įsipareigojimų nevykdymą šalys atsako Lietuvos Respublikos teisės aktų nustatyta tvarka.

14. Sutartyje neaptarti klausimai sprendžiami vadovaujantis Lietuvos Respublikoje galiojančiais teisės aktais.

15. Visi ginčai, kilę iš šios sutarties, sprendžiami šalių susitarimu, o nesutarus – teisės aktų nustatyta tvarka.

16. Sutartis sudaroma dviem vienodą juridinę galią turinčiais egzemplioriais, po vieną kiekvienai šaliai.

17. Vykdydamos šią sutartį šalys nutaria palaikyti santykius per šiuos įgaliotus asmenis: ________________(nurodomi įgaliotųjų asmenų vardai, pavardės, pareigos, telefono numeriai, elektroninio pašto adresai).

V. ŠALIŲ REKVIZITAI IR PARAŠAI

_________(nurodomas asmens sveikatos priežiūros įstaigos pavadinimas) __________ (nurodomas adresas, pašto kodas) Tel. Faks. Įmonės kodas A/s __________ (sutartį pasirašančio asmens parašo rekvizitas)	_________(nurodomas asmens sveikatos priežiūros įstaigos pavadinimas) _________(nurodomas adresas, pašto kodas) Tel. Faks. Įmonės kodas A/s _____________(sutartį pasirašančio asmens parašo rekvizitas)